KIRJALLINEN KYSYMYS E-3158/02 esittäjä(t): Erik Meijer (GUE/NGL) komissiolle. Ulkomaisten omistajien säästötalletusten verotuksen viivästyminen sen seurauksena, että pankkisalaisuuden ja lähdeverotuksen välillä ei ole tehty lopullista valintaa.



Virallinen lehti nro 137 E , 12/06/2003 s. 0166 - 0167



KIRJALLINEN KYSYMYS E-3158/02 esittäjä(t): Erik Meijer (GUE/NGL) komissiolle (5. marraskuuta 2002) Aihe: Ulkomaisten omistajien säästötalletusten verotuksen viivästyminen sen seurauksena, että pankkisalaisuuden ja lähdeverotuksen välillä ei ole tehty lopullista valintaa 1. Neuvotteleeko EU yhä kolmansien maiden, kuten Sveitsin ja Lichtensteinin, kanssa EU:n valtiovarainministerien vuonna 2001 tekemän päätöksen täytäntöönpanosta? Tämän päätöksen mukaan eri maiden kansalaisten säästötalletuksista vaihdetaan tietoja sillä edellytyksellä, että ennen vuoden 2002 loppua myös säästötalletusten hallinnoinnista vastaavat kolmannet maat suostuvat mukaan? 2. Voisiko komissio antaa lisätietoja komission jäsen Bolkesteinin Financial Times -lehdelle 7. lokakuuta 2002 antamista tiedoista, joiden mukaan EU:n jäsenvaltiot haluavat kylläkin tiukat sopimukset kolmansien maiden kanssa ulkomaisten säästöjen verotuksesta, mutta ne eivät ehkä itse ole niin kiinnostuneita neuvottelujen saattamisesta päätökseen, koska se tapahtuisi oman maan pankkisalaisuuden kustannuksella? 3. Liittyvätkö edellisessä kysymyksessä tarkoitetut pessimistiset odotukset Luxemburgiin, Itävaltaan ja Yhdistyneeseen kuningaskuntaan? Onko vielä muita jäsenvaltioita, jotka katsovat, että niiden kannalta on edullista, jos sopimusta ei lopulta saada aikaan? 4. Mitkä EU:n ulkopuoliset valtiot ovat ilmoittaneet suostuvansa yhteistyöhön? 5. Tarkoittaako ei-toivottu kolmansien maiden kanssa käytävien sopimusneuvottelujen epäonnistuminen sitä, että ollaan kuitenkin yhtä mieltä lähdeverosta, joka vähennetään kaikkialla EU:ssa säästäjien saamasta korosta ennalta? Milloin tämä järjestely tulee voimaan? 6. Kuinka suuresta määrästä EU:ssa ei peritä veroa sen seurauksena, että lähdevero tulee todennäköisesti olemaan alhaisempi kuin tavanomaiset kotimaiset verotariffit? 7. Mitä mahdollisuuksia komission mukaan on saada vielä mahdollisimman nopeasti aikaan järjestely, jonka mukaan EU:n jäsenvaltioiden kansalaiset eivät enää hyödy veroalennuksen tai -vapautuksen muodossa tallettaessaan varoja ulkomaille? Lähde: Alankomaalainen päivälehti De Volkskrant, 8. lokakuuta 2002. Frederik Bolkesteinin komission puolesta antama vastaus (7. tammikuuta 2003) Ecofin-neuvosto antoi 16. lokakuuta 2001 komissiolle tehtäväksi aloittaa neuvottelut Yhdysvaltojen ja viiden muun EU:n ulkopuolisen maan kanssa (Sveitsi, Liechtenstein, Monaco, Andorra ja San Maríno) saadakseen näiltä mailta riittävät takeet siitä, että ne ottavat omalla alueellaan käyttöön toimenpiteet, jotka vastaavat niitä toimenpiteitä, jotka Euroopan unioni aikoo toteuttaa yhteisön sisällä yhteisön ulkopuolella asuvien henkilöiden säästötalletusten verottamisen osalta. Nämä neuvottelut käynnistettiin sen jälkeen kun Ecofin-neuvosto hyväksyi 13. joulukuuta 2001 yksimielisesti direktiiviluonnoksen, joka sisältää kaikki säästöjen verotusta koskevat säännökset, joihin kolmansien maiden kanssa käytävien neuvottelujen on perustuttava. Neuvotteluvaltuuksiensa mukaisesti komissio on vuoden 2002 alusta tavannut useaan otteeseen kyseisen kuuden EU:n ulkopuolisen maan edustajia. Komission tavoitteena on saada aikaan konkreettisia tuloksia hyvissä ajoin, jotta neuvosto voisi hyväksyä säästöjen verotusta koskevan direktiivin osana verotuspakettia koskevaa yleissopimusta ennen vuoden 2002 loppua. Ottaen huomioon tämän määräajan, josta sovittiin Feiran Eurooppa-neuvostossa kesäkuussa 2000, komissio laati ja hyväksyi 27. marraskuuta 2002 kertomuksen neuvottelujen tilasta(1). Kertomus on osoitettu neuvostolle ja se lähetettiin myös parlamentille tiedoksi. Jäljennös kertomuksesta toimitetaan suoraan parlamentin jäsenelle sekä parlamentin pääsihteeristölle. Ecofin-neuvostossa 3. ja 11. joulukuuta 2002 käydyn keskustelun perusteella jäsenvaltiot saattoivat tarkentaa kantojaan arvioidessaan kolmansien maiden yhteistyötarjouksia. Ministerit katsoivat kuitenkin, että eräitä teknisiä seikkoja olisi käsiteltävä tarkemmin, ja näin ollen he suostuivat lipeämään hiukan Feirassa sovitusta työohjelmasta ja sopivat tapaavansa uudestaan Ecofin-kokouksesta 21. tammikuuta 2003, jolloin he päättäisivät asiasta. Komissio jatkaa yhteydenpitoa kolmansien maiden kanssa tutustuakseen paremmin niiden yhteistyötarjouksiin ja odottaa malttamattomana Ecofin-neuvostossa parhaillaan käytävien neuvottelujen tuloksia. Se toivoo, että olisi mahdollista nopeasti soveltaa tehokkaita ratkaisuja sisämarkkinoiden moitteettoman toiminnan varmistamiseksi. (1) SEC(2002) 1287 lopullinen.